FI Euroopan unionin virallinen lehti CE 88/334

(2004/C 88 E/0341)

KIRJALLINEN KYSYMYS E-0937/03

esittäjä(t): Roberta Angelilli (UEN) komissiolle

(26. maaliskuuta 2003)

Aihe: Venezuelassa olevien EU:n kansalaisten tukeminen

Viime kuukausien aikana Venezuelan yhteiskunnallinen, taloudellinen ja poliittinen kriisi on kehittynyt dramaattisesti, mikä on käytännössä aiheuttanut kaiken taloudellisen toiminnan romahtamisen. Yrityksiä on suljettu, ja työttömyys kasvaa eksponentiaalisesti. Maa on sisällissodan partaalla. Lisäksi monet nykyistä presidenttiä Hugo Chávezia vastustavat kansalaiset, joiden joukossa on useita sotilasjohtajia, on ajettu maanpakoon.

Tilanteesta vastuussa on pääasiassa nykyinen presidentti, joka, vaikka hänet valittiin demokraattisesti, vaikuttaa lyhyessä ajassa perustaneen eräänlaisen autoritaarisen hallinnon keskittäen kaiken valtiovallan itselleen.

Maanpakoon joutuneiden mukaan Venezuelassa rikotaan jatkuvasti alkeellisimpiakin demokratian periaatteita, kuten mielipiteenvapautta ja ihmisoikeuksien kunnioittamista, joista säädetään monissa kansainvälisissä yleissopimuksissa ja EU:n perusoikeuskirjassa.

Venezuelassa on paljon eurooppalaisia, lähinnä espanjalaisia ja portugalilaisia, mutta myös laaja italialainen yhteisö, joka on yli 50 vuoden ajan vaikuttanut huomattavasti maan kehitykseen. Vaikuttaa kuitenkin siltä, että tähän päivään mennessä Venezuelassa asuvat eurooppalaiset eivät ole saaneet EU:lta minkäänlaista tukea. Kansainväliset järjestötkään eivät ole osoittaneet kiinnostusta heidän oloihinsa.

Tähän mennessä on kerätty 4,5 miljoonaa allekirjoitusta ihmisiltä, jotka haluavat, että Venezuelan parlamentti pitäisi mahdollisimman pian uudet vaalit.

Voisiko komissio edellä olevan perusteella kertoa,

1. onko olemassa erityisiä sopimuksia Venezuelan auttamiseksi?

2. onko toimintaohjelmia EU:n kansalaisten auttamiseksi Venezuelassa?

3. onko EU:lla yhteinen kanta tästä ongelmasta?

4. mitä EU aikoo asiassa tehdä?

Christopher Patteriin komission puolesta antama

yhteinen vastaus

kirjallisiin kysymyksiin E-0867/03 ja E-0937/03

(30. huhtikuuta 2003)

Venezuelan poliittista, taloudellista ja yhteiskunnallista kriisiä ei ole saatu ratkaistua. Yhteiskunnan jyrkkä kahtia jakautuminen vaikeuttaa huomattavasti nopean ratkaisun löytämistä. Lisäksi Venezuelan hallitus on menetellyt kaksijakoisesti suhteessa kansainväliseen yhteisöön, erityisesti Amerikan valtioiden järjestöön (OAS), kun se on tukenut opposition kanssa parhaillaan käytäviä neuvotteluja. Kansainvälinen yhteisö näet pelkää, että presidentti käyttää viivyttelytaktiikkaa lykätäkseen mahdollisen kumoavan kansanäänestyksen vuoteen 2004. Venezuelan taloudellinen tilanne ei parane merkittävästi lyhyellä aikavälillä. Bruttokansantuotteen ennustetaan laskevan 20 prosenttia vuonna 2003, mikä lisää työttömyyttä ja köyhyyttä sekä heikentää elintasoa. Valtion tämän vuoden tulot eivät todennäköisesti yllä yleislakkoa edeltäneelle tasolle, mikä vaikeuttaa yhteiskunnallisten vaatimusten täyttämistä.

Komissio ja jäsenvaltiot seuraavat Venezuelan tilannetta tiiviisti. Yhteiskunnan selvä kahtia jakautuminen presidentti Chávezin kannattajiin ja vastustajiin on saanut EU:n ja myös OAS:n tähdentämään sitä, että kriisiin tarvitaan rauhanomainen ja demokraattinen ratkaisu, joka perustuu perustuslakiin ja äänestykseen. OAS:n ponnistelujen tukemiseksi on perustettu tukiryhmä, johon kuuluu kaksi jäsenvaltiota, Espanja ja Portugali.

Yhteisön ja Venezuelan välillä ei ole erityistä tukisopimusta, vaan yhteistyö perustuu yhteisön ja Andien maiden välistä yhteistyötä koskevaan puitesopimukseen, joka tuli voimaan vuonna 1998. Lokakuun 15. päivänä 2001 allekirjoitettiin yhteisön ja Venezuelan välinen yhteisymmärryspöytäkirja, jossa osoitetaan 38,5 miljoonan euron rahoitus kahdenväliseen yhteistyöhön vuosiksi 2000—2006. Pöytäkirjaan sisältyy tuki Venezuelaan jälleenrakentamista, katastrofien estämistä ja talouden monipuolistamista varten. Jälleenrakennusvaiheeseen on tämän lisäksi osoitettu 25 miljoonaa euroa.

Lisäksi komissio antaa kriisin ratkaisemiseksi OAS:lle taloudellista tukea, jotta järjestö voisi ylläpitää osapuolten välistä neuvotteluyhteyttä ja toteuttaa mahdolliset sopimukset, jotka liittyvät kolmeen seuraavaan pääkohtaan: vapaat ja rehelliset vaalit, huhtikuun 2002 tapahtumien tutkinta ja siviiliväestön riisuminen aseista. Komissio on myös valmis lähettämään vaalitarkkailulähetystön, jos Venezuelassa pidetään kansanäänestys.

Komissio harkitsee Latinalaisen Amerikan valtioiden ja näin ollen myös Venezuelan sosiaalialaan liittyvien ehdotusten asettamista etusijalle, kun budjettikohdasta B7-6000 myönnetään yhteisön rahoitusta operaatioihin, joita valtiosta riippumattomat järjestöt suorittavat kehitysmaissa.

Komissio ei ole ryhtynyt erityistoimiin Venezuelassa olevien EU:n kansalaisten suojelemiseksi. EU:n kansalaisten turvallisuudesta ja tukemisesta vastaa yleensä kotimaa.